1. ปัจจัยความเสี่ยง

1.  ความเสี่ยงจากการเปลี่ยนแปลงทางเทคโนโลยี

ในปัจจุบันเทคโนโลยีได้มีถูกพัฒนาอย่างต่อเนื่อง
ซึ่งส่งผลให้ความต้องการของลูกค้ามีการเปลี่ยนแปลงไปอยู่ตลอดเวลา
ดังนั้นเพื่อรองรับการเปลี่ยนแปลงดังกล่าว บริษัทได้มีการพัฒนาผลิตภัณฑ์มาโดยตลอด
ซึ่งปัจจุบันบริษัทมีผลิตภัณฑ์มากกว่า 8000 PART NUMBERS หรือมากกว่า 40 PACKAGES
ไว้รองรับความต้องการของลูกค้าและนอกจากนี้บริษัทยังมีแผนการเพิ่มผลิตภัณฑ์ใหม่ที่เรียกว่า SOD
ซึ่งมีขนาดเล็กมาก ประมาณ 2 มม. อีกด้วย

2.  ความเสี่ยงด้านการจัดหาวัตถุดิบ

วัตถุดิบหลักที่ใช้ในการผลิตอุปกรณ์สารกึ่งตัวนำประเภทไดโอดของบริษัทได้แก่ SILICON WAFER,
LEAD และ SOLDER โดยคิดเป็นสัดส่วนรวมกันได้ประมาณร้อยละ 80 ของปริมาณวัตถุดิบทั้งหมด
ซึ่งถือเป็นสัดส่วนที่ค่อนข้างมาก
ดังนั้นเพื่อเป็นการป้องกันปัญหาการขาดแคลนวัตถุดิบหรือการจัดหาวัตถุดิบได้ไม่ทันตามกำหนดเวลาการผลิต
บริษัทได้มีการคัดสรรผู้ผลิตวัตถุดิบที่มีคุณภาพไว้อย่างน้อยสามราย สำหรับวัตถุดิบหลักแต่ละรายการ
และตลอดระยะเวลา 20 ปี
ที่ผ่านมาผู้บริหารของบริษัทก็ได้รักษาความสัมพันธ์ที่ดีกับผู้ผลิตวัตถุดิบในต่างประเทศหลายรายมาอย่างต่อเนื่อง

3.  ความเสี่ยงจากการเพิ่มขึ้นของคู่แข่งและการแข่งขันด้านราคา

ในรอบปี 2547
ผู้ผลิตในประเทศจีนยังคงได้เปรียบผู้ผลิตจากประเทศอื่นในเรื่องต้นทุนค่าแรงและวัตถุดิบ ที่ถูกกว่า
และเน้นการใช้กลยุทธ์ทางด้านราคาในการแข่งขัน ซึ่งสิ่งนี้เป็นปัจจัยสำคัญที่ทำให้อัตรากำไรโดยรวม
ของอุตสาหกรรมลดลง
แต่เนื่องจากบริษัทมีนโยบายที่จะมุ่งผลิตสินค้าที่มีคุณภาพสูงให้กับกลุ่มลูกค้าในระดับบนที่ให้ความสำคัญในเรื่องคุณภาพสินค้าเป็นหลัก
จึงทำให้บริษัทได้รับผลกระทบจากคู่แข่งในตลาดล่างน้อย

อย่างไรก็ตามผู้บริหารของบริษัทก็ได้ศึกษาภาวะการตลาดเพื่อให้รู้ถึงจุดเด่นจุดด้อยของบริษัทเมื่อเทียบกับคู่แข่งในประเทศจีน
และได้มีแผนการลดต้นทุนการผลิตมาอย่างต่อเนื่อง โดยเพิ่มปริมาณการผลิต
และเพิ่มประเภทผลิตภัณฑ์อันจะมีผลทำให้ต้นทุนในการผลิตลดลง
และทำให้ผลิตภัณฑ์ของบริษัทมีความได้เปรียบในเรื่องราคาเมื่อเทียบกับผู้ผลิตชั้นนำในญี่ปุ่น
สหรัฐอเมริกา และในยุโรป ที่เน้นในเรื่องคุณภาพสินค้าเป็นสำคัญเช่นเดียวกัน

4.  ความเสี่ยงทางด้านสินค้าคงคลัง

เนื่องจากที่ผ่านมาบริษัทมีนโยบายในการผลิตสินค้าหลากหลายรายการ
ดังนั้นการที่บริษัทจะสร้างความได้เปรียบในเรื่องของระยะเวลาในการส่งมอบสินค้า
และมีสินค้าไว้รองรับความต้องการของลูกค้าได้อย่างเพียงพอ
บริษัทจึงมีความจำเป็นที่จะต้องเก็บสำรองผลิตภัณฑ์หลากหลายรายการรวมทั้งการสำรองวัตถุดิบให้มีปริมาณเพียงพอ
ซึ่งอาจทำให้บริษัทมีความเสี่ยงทางด้านสินค้าคงคลัง
อย่างไรก็ตามในการดำเนินงานที่ผ่านมาการเก็บสินค้าคงคลังและการสำรองวัตถุดิบดังกล่าว
ยังไม่เคยทำให้บริษัทประสบปัญหาการขาดสภาพคล่อง
ประกอบกับสินค้าของบริษัทเป็นอุปกรณ์อิเล็กทรอนิกส์ที่ไม่มีการเสื่อมสภาพหรือล้าสมัย

5.  ความเสี่ยงจากอัตราแลกเปลี่ยน

วัตถุดิบที่ใช้ในการผลิตส่วนใหญ่เป็นวัตถุดิบที่ต้องนำเข้าจากต่างประเทศและต้องชำระค่าวัตถุดิบเป็นเงินตราต่างประเทศ
ทำให้บริษัทมีความเสี่ยงในเรื่องอัตราแลกเปลี่ยน
แต่เนื่องจากลักษณะการจำหน่ายสินค้าของบริษัทจะเน้นการส่งออกเป็นหลักและได้รับชำระสินค้าเป็นเงินตราต่างประเทศเช่นกัน
จึงถือทำให้สามารถลดความเสี่ยงดังกล่าวได้ค่อนข้างมาก
นอกจากนี้บริษัทได้รับอนุมัติวงเงินซื้อขายเงินตราต่างประเทศล่วงหน้า (FWC)
จากสถาบันการเงินในกรณีที่บริษัทต้องการป้องกันความเสี่ยงจากอัตราแลกเปลี่ยน

6.  ความเสี่ยงจากการพึ่งพิงตัวแทนจำหน่าย

ปัจจุบันบริษัทจำหน่ายสินค้าผ่านช่องทางการจัดจำหน่าย 2 ช่องทาง ได้แก่
การจำหน่ายโดยตรงให้กับลูกค้า และการจำหน่ายผ่านตัวแทนจำหน่ายของบริษัท
ซึ่งบริษัทเป็นผู้แต่งตั้ง (SOLE AGENTS)
เพื่อช่วยในการทำการตลาดในแต่ละพื้นที่ที่กำหนดไว้ในสัญญา
ซึ่งตัวแทนจำหน่ายจะต้องทำการตลาดให้กับบริษัทด้วย
ตลอดเวลาที่ผ่านมาบริษัทได้รับคำสั่งซื้อมาอย่างต่อเนื่อง
แสดงให้เห็นว่าผลิตภัณฑ์ของบริษัทได้รับการยอมรับในตลาดต่างประเทศอย่างกว้างขวาง
และมีส่วนช่วยในการประกอบธุรกิจของตัวแทนจำหน่ายประสบความสำเร็จ

อย่างไรก็ตามเพื่อเป็นการลดความเสี่ยงจากการพึ่งพิงตัวแทนจำหน่าย
บริษัทก็มีนโยบายเปิดกว้างสำหรับผู้ที่ต้องการจะเป็นตัวแทนจำหน่ายสินค้าของบริษัท
ควบคู่กับการขยายช่องทางการจำหน่ายโดยตรงไปสู่กลุ่มลูกค้า
รวมทั้งการขยายตลาดในประเทศให้เพิ่มมากขึ้น